**ELŐTERJESZTÉS**

**Szombathely Megyei Jogú Város Közgyűlésének 2025. június 19-i ülésére**

**Javaslat a Városháza műszaki állapotával kapcsolatos döntések meghozatalára**

Szombathely Megyei Jogú Város Önkormányzata elkészíttette a Városháza épületének komplex szerkezeti felülvizsgálatát. A felülvizsgálat célja az épület szerkezeti hibáinak feltárása - megállapítása, ezen hibajavítások időbeli szükségességének és becsült költségeinek meghatározása volt.

A tartószerkezeti szakértő vizsgálta a műkő homlokzati és díszítő elemek és a földszinti álmennyezet szerkezeti állapotát, továbbá a tartószerkezeti elemek, homlokzatburkolatok, tömítések, panelek, azok rögzítési pontjainak szintenkénti állapotát, földszinti lépcsők, rámpa és mellvédek állapotát.

Az épület biztonságos üzemeltetése érdekében a szükséges beavatkozásokat 1 – 5 éves időtartamban határozta meg a szakértő. A szakvélemény alapján kimondható, hogy az épület szerkezetileg a korának megfelelő állapotban van, viszont a műkő díszítő elemek és a bordázott burkolatok balesetveszélyességi szempontból azonnali beavatkozást igényelnek.

Az ismertetett szakvélemény figyelembevételével Szombathely Megyei Jogú Város Közgyűlése a 216/2024. (IX.26.) számú Kgy. határozattal döntött a balesetveszély megszüntetése érdekében a szakértői véleményben meghatározott munkák elvégzéséről, annak fedezetének biztosításáról.

A versenyeztetési eljárást követően az Önkormányzat Tervezői szerződést kötött a Mátis és Egri Tervező Kft.-vel a Városháza épületének tartószerkezeti felújítására vonatkozó tervezői feladataira; az örökségvédelmi bejelentés lefolytatására; teljes körű kiviteli tervek elkészítésére, illetve tervezői művezetés biztosítására.

A tartószerkezeti felújítással kapcsolatos kiviteli tervek elkészültek, a szomszédos műemléki épületek miatt a homlokzatváltozásra vonatkozó örökségvédelmi hatósági jóváhagyását a tervező beszerezte.

A terv szerint az épület teljes állagmegóvásához az alábbi feladatok kerültek meghatározásra:

* A meglévő bordázott beton homlokzatburkolat teljes felületi bontása (földszint, 1. emelet, 2. emelet, 7. emelet), kivéve a bejárati üvegportál mögötti beltéri szakaszon. Szerelvények, dekorációk, műszaki berendezések és egyéb elemek elbontása és deponálása, majd ütemezett visszahelyezése.
* A kültéri, mellvédeken végigfutó meglévő műkő virágtartók bontása a teljes épületen, ezzel együtt a teraszok lezárásra kerülnek.
* A 3., 4., 5. és 6. emeleten a meglévő műkő homlokzatburkolat elemeinek stabilizálása és rögzítése a meglévő tégla vagy vasbeton háttérszerkezethez tartószerkezeti terv szerint. A meglévő műkő homlokzatburkolati elemek és a háttérszerkezet közötti levegőrétegben acél távtartók elhelyezése és nem duzzadó PUR hab kitöltés készítése.
* Új üvegkorlát kialakítása az 1. emeleten, teraszok megnyitása.
* A földszint, 1. emelet, 2. emelet, 7. emelet homlokzatfelületein és a csatlakozó mennyezeti felületeken új homlokzati vakolat, festés, és kiegészítő szerkezeteinek (szegélyek, párkánybádogozások, stb.) elkészítése. A korábban elbontott homlokzati (földszint, 1. emelet, 2. emelet, 7. emelet) szerelvények, dekorációk, műszaki berendezések és egyéb elemek elbontott ütemezett visszahelyezése a homlokzatra. A megmaradt, meglévő mellvédfalak új bádogos lefedésének kialakítása.
* Meglévő földszinti emelt járda („kerengő”) járófelületének és mellvédfalainak elbontása, kivéve a főbejáratnál beforduló 2 m hosszú mellvédfal-szakaszt. A meglévő földszinti emelt járda mellett meglévő kerékpártárolók bontása.
* Elbontott földszinti emelt járda („kerengő”) helyén új járda és lépcső kialakítása
* A 3., 4., 5. és 6. emeleten a meglévő műkő homlokzatburkolat elemeinek tisztítása, javítása, és színezése, az elemek fémlemezzel való lefedése.
* A 3., 4., 5. és 6. emeleten a homlokzati nyílászárók sorolásánál meglévő alumínium homlokzatburkolatok új festésének elkészítése.
* Egyéb tervezett köztéri berendezések (padok, lakatfal, kerékpártárolók, stb) elhelyezése vagy áthelyezése a régi kerengő helyén.

A tervezők részéről a kiviteli tervdokumentáció bemutatásra kerül a Közgyűlésen.

A kiviteli tervdokumentáció részét képező tervezői becslés alapján az ismertetett felújítás várható költsége bruttó 464.461.042,- Ft, mellyel kapcsolatban javasolt a támogatási lehetőség megvizsgálása.

**A Városháza épületének károsodása, leromlott állapota miatt ránk váró feladatok közül első körben kizárólag a balesetveszélyes állapot megszüntetése a célunk, az alábbi halaszthatatlan munkák elvégzésével:**

* a földszinten, 1., 2, és 7. emeleteken lévő bordázott, nehéz műkő burkolatok lebontása,
* a 3.-6. emeleteken lévő több mázsás beton műkő elemek 4 ponton történő rögzítése,
* az épületen több helyen lévő, mellvédfalon végigfutó virágvályú lebontása,
* a virágvályú elbontásával a mellvédfalak alacsonyak, balesetveszélyesek lesznek, a teraszok nem használhatók, így a mellvédfalakon korlát elhelyezése, terasz helyreállítása történik,
* és az ezen feladatokhoz szorosan kapcsolódó szükséges munkálatok.

A tervezői költségbecslés alapján az első körben megvalósítani szükséges, halaszthatatlan munkák költsége megközelítőleg bruttó 190.000.000,- Ft.

A Város jelenlegi pénzügyi helyzetében javaslom, hogy az első ütemben leírt munkák elvégzésére feltételes, két részajánlati kört (balesetveszélyes állapot elhárítása és teraszok helyreállítása) tartalmazó közbeszerzési eljárás kerüljön kiírásra.

Az előterjesztés mellékletét képezik a felújításra vonatkozó kiviteli tervek.

Kérem a Tisztelt Közgyűlést, hogy a terveket megtekinteni és megtárgyalni, valamint a határozati javaslatot elfogadni szíveskedjék.

**Szombathely, 2025. június „ ”**

**/: Dr. Nemény András :/**

**Határozati javaslat**

**……../2025. (VI.19.) Kgy. sz. határozat**

Szombathely Megyei Jogú Város Közgyűlése megtárgyalta a „Javaslat a Városháza műszaki állapotával kapcsolatos döntések meghozatalára” című előterjesztést, és az alábbi döntéseket hozta:

1. A Közgyűlés megismerte a Városháza épületének tartószerkezeti felújítására, illetve a balesetveszély megelőzéséhez, elhárításához szükséges munkálatokra vonatkozó kiviteli terveket és azokat elfogadja.

A Közgyűlés felhatalmazza a Jegyzőt, hogy az előterjesztésben első körben meghatározott kivitelezési munkákra vonatkozó feltételes közbeszerzési eljárás lefolytatásáról gondoskodjon azzal, hogy két részajánlati kör (balesetveszélyes állapot elhárítása és a teraszok helyreállítása) kerüljön kiírásra.

1. A Közgyűlés felkéri a Polgármestert, hogy az eljárás eredményét terjessze a Közgyűlés elé, amely alapján a Közgyűlés végleges döntést hoz az eljárás lezárásáról.
2. A további munkák elvégzéséről külön előterjesztés alapján, a város költségvetési helyzetétől függően hoz döntést a Közgyűlés.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

Lajos Tibor a Gondnoksági Iroda vezetője)

**Határidő: 1. pont:** azonnal

**2. pont:** 2025. szeptemberi Közgyűlés

**3. pont:** 2026. évi költségvetés megalkotása